PIK BOTHA VAN DIE NP REKEN HY IS DIEP IN DIE SKULD! - Afrikanervolksparty
PIK BOTHA VAN DIE NP REKEN HY IS DIEP IN DIE SKULD!
Gepubliseer op 28 Augustus 2017 | Geskryf deur Danie Varkevisser | | | Trefslae: 1828
Ja mnr Botha, ek vermoed dat daar baie Afrikaners, indien nie die ganse Afrikanervolk is wat met jou sal saamstem . Op 85 is jy in die pylvak van jou lewe en is daar baie van ons wat met introspeksie jou sentimente deel. Die Woord van God sê immers dat daar niemand sonder sonde is nie. Dus is daar niemand van ons wat jou kan oordeel nie.
Met die lees van jou, kan ek dit 'n "belydenis" noem, waarin jy die stelling maak dat jy reken dat jy diep in die skuld is, vind ek egter dat jy baie selektief met jou skuldgevoel omgaan.
As dit jou behoefte was om in die openbaar 'n skuldbelydenis te doen, het dit egter meer kwaad as goed gedoen. By jou gesin en familie ervaar jy 'n geborgenheid en is dit van onskatbare waarde. In die lig van wat jy en jou politieke tydgenote egter die Afrikanervolk aangedoen het, is jou verwysing na die politieke lewensles nie net 'n erkenning van wie jy regtig is nie, maar ook 'n refleksie op die volk waaruit jy gebore is en wat jou vertrou het om hulle belange te behartig. Jy verklaar in jou "belydenis":
"'n Belangrike lewensles wat ek deur die politiek geleer het, is dat jy vrede met jou vyand kan maak deur hulle beter te verstaan. Ek het dit destyds agtergekom in ons onderhandelinge met mense soos Fidel Castro van Kuba. Eers toe ek navorsing gedoen en meer oor die man en sy agtergrond uitgevind, kon ek sy besluite en motiewe verstaan. Geen oorlog het al ooit vrede gebring nie." aldus jou opmerking.
Die AVP se standpunt is dat nog minder het verraad al vrede gebring! 'n Erkenning van politieke misvatting en die ellende wat dit vir jou eie volk meegebring het kon moontlik respek en waardering van jou volk op jou oudag, vir jou berusting gebring het. Maar bepaald het jy geen kennis van jou eie volk se agtergrond en verstaan jy niks van hulle regte en behoeftes nie, het jy selfs nie eers 'n woord van medelyde met die onmeetlike ellende waarin jy meegehelp het om hulle te dompel nie!
Indien dit nie deel van jou skuldgevoel uitmaak nie moet jy maar soos die staaltjie van Jan Smuts waarna jy verwys het, wat deur sy onbesonne optrede die respek van sy volk verbeur het toe hy Jopie Fourie laat fusileer het, se aanbeveling nadat 'n diplomaat hom die vraag gevra het: "Generaal, as u terugkyk, wat sou u aanraai vir 'n jong man? Wat is die belangrikste ding in die lewe?" "Sorg dat jy elke dag 'n goeie opelyf het." Want van die Afrikanervolk het daar na aanleiding van jou "belydenis" vir jou niks anders oorgebly nie.